Endnu en mistænkt fængslet for vold

Retten i Glostrup har netop varetægtsfængslet en 15-årig ung mand, som politiet sætter i forbindelse med et voldeligt overfald på Albertslund S-station fredag aften.

Den 15-årige meldte sig til Københavns Vestegns Politi mandag aften, blev anholdt og fremstillet i grundlovsforhør tirsdag over middag sigtet for vold.



Retten bestemte, at han skulle varetægtsfængsles på en lukket ungdomsinstitution (i surrogat) i foreløbig 14 dage.



Retsmødet skete for lukkede døre af hensyn til sigtedes alder og efterforskningen, som fortsætter.



Københavns Vestegns Politi har fået henvendelser fra borgere med oplysninger men hører fortsat gerne fra vidner og andre, som måtte have overværet episoden eller i øvrigt har viden om sagen.



I forvejen er en 17-årig ung mand sigtet i samme sag. Han blev anholdt natten til søndag og varetægtsfængslet senere samme dag i 16 dage.